Za program Inteligentna energija – Evropa (IEE) je Agencija spremljala 314 tekočih projektov IEE in podpisala 62 novih sporazumov o dodelitvi sredstev. Za razpis leta 2010 je bilo oddanih 348 predlogov. Agencija je prvič organizirala dva sestanka izvajalcev, ki se ju je udeležilo več kot 50 koordinatorjev projektov, da bi jih usposobila v začetni fazi njihovih projektov. Evropski informativni dan in nacionalne informativne dneve je obiskalo 3 500 udeležencev, približno 20 % več kot leta 2009. Agencija je bila prvič odgovorna za organizacijo evropskega tedna trajnostne energije (EUSEW), ki je obsegal 330 prireditev, kar je več kot dvakrat toliko kot leta 2009. Število energetskih dni EUSEW, organiziranih izven Bruslja, se je povečalo za štirikrat in doseglo 250 prireditev, delo z mediji glede EUSEW se je obrestovalo z več kot 200 pojavitvami v medijih in samo prireditve v Bruslju je obiskalo več kot 6 000 udeležencev. Agencija je v imenu Komisije dala več komunikacijskih pobud EU za sprejetje trajnostnih energetskih praks, kot je npr. pobuda ManagEnergy, šolsko tekmovanje po vsej EU in spletni portal Clean Vehicle. Poleg tega je Agencija uvedla novo vizualno in grafično podobo IEE. Druga prizadevanja za obveščanje obsegajo podvojitev števila ogledov strani podatkovne zbirke projektov IEE (1,5 milijona) v primerjavi z letom 2009, 25 % več naročnikov (17 000) na elektronski opomnik na novice kot prejšnje leto, letake, brošure o projektih, preglede novic in videe.

V programu EIP Enterprise Europe Network sodeluje 580 partnerskih organizacij v 47 državah, vključno s 27 državami članicami EU. Agencija je poleg nalog upravljanja projektov za 92 pogodb (posebni sporazumi o dodelitvi sredstev) in projekta IPeuropAware odgovorna za animacijo mreže Enterprise Europe Network in za upravljanje orodij IT in podatkovnih zbirk za interaktivno komuniciranje med partnerji mreže. V letu 2010 so bili pripravljeni nova javna spletna stran, intranet stran in imenik mreže, izbrana pa je bila tudi tehnologija za nov sistem IT „Merlin“. Letne konference v Antwerpnu, ki jo je Agencija organizirala v sodelovanju z belgijskim predsedstvom EU, da bi s partnerji mreže promovirala prireditve in politike na ravni EU, ki so neposredno povezane z MSP, se je udeležilo več kot 900 udeležencev, konferenca pa je dosegla stopnjo zadovoljstva več kot 94 %. Več kot 800 uslužbencev partnerjev mreže se je leta 2010 udeležilo usposabljanj; za prikaz koristi storitev, ki jih nudi mreža, je bilo pripravljenih 50 zgodb o uspehu in 3 videi zgodb o uspehu, ki so dosegli skoraj 4,7 milijona ljudi. Agencija je za podporo uspešnemu in učinkovitemu izvajanju projekta mreže oktobra 2010 optimizirala svojo organizacijsko strukturo, v novem organigramu je ena enota nudila več individualne podpore partnerjem pri delovanju mreže, ena enota pa je nudila horizontalno podporo mreži kot celoti.

Za projekte replikacije trga na področju ekoinovacij je Agencija spremljala 90 tekočih projektov in podpisala 47 novih sporazumov o dodelitvi sredstev. Na razpis leta 2010 je bilo prijavljenih 42 % več predlogov (287) kot leta 2009. Razpis je bil oglaševan na enem evropskem in 11 nacionalnih informativnih dnevih, ki se jih je udeležilo več kot 1 500 ljudi. Uvedena je bila spletna podatkovna zbirka z iskalnikom, ki vsebuje podrobne informacije o vseh projektih ekoinovacij in ki je imela 109 000 obiskovalcev in 121 000 ogledov strani. Število naročnikov na elektronski opomnik na novice se je povečalo za 41 % (7 200). Prizadevanja za promoviranje programa zajemajo tudi brošure, letake in razvoj videa s sporočilom za javnost.

Za program Marco Polo je Agencija spremljala 66 tekočih projektov in podpisala 21 novih pogodb. Za razpis leta 2010 je bil oddan 101 predlog, kar je 44 % več kot leta 2009. Evropski informativni dan je februarja privabil 346 udeležencev iz 30 držav. Konferenca Marco Polo na Dunaju je privabila več kot 180 udeležencev in prinesla 16 pojavitev v medijih, kar po ocenah pomeni približno 1 milijon bralcev. Agencija program promovira tudi s prenovljeno spletno stranjo Marco Polo, ki je imela 430 000 ogledov, 15 % več naročnikov na elektronski opomnik na novice (1 500) kot prejšnje leto, ter z novima videoma za program Marco Polo. Prizadevanja za obveščanje zajemajo tudi brošure o projektih, letake in DVD-je z videi. Delo z mediji je prineslo 25 % več pojavitev v medijih (81) kot leta 2009.